b'\n_START_ARTICLE_\nEnklava in eksklava\n_START_PARAGRAPH_\nEnklava je ozemlje kake dr\xc5\xbeave, ki je z vseh strani obdano z ozemljem tuje dr\xc5\xbeave. Beseda enklava je pri\xc5\xa1la v diplomatski \xc5\xbeargon iz franco\xc5\xa1\xc4\x8dine, lingue france diplomacije, s pomenom iz pozne latin\xc5\xa1\xc4\x8dine inclavatus, kar pomeni zapreti, zaklenjen (s klju\xc4\x8dem, pozno latinsko clavis)._NEWLINE_Eksklava je ozemlje, ki pripada dolo\xc4\x8deni politi\xc4\x8dni skupnosti, vendar z njo po kopnem ni povezano (otoki ne \xc5\xa1tejejo) in ga obkro\xc5\xbeajo druge politi\xc4\x8dne skupnosti ali morje. Dober zgled eksklave je ozemlje okoli ruskega mesta Kaliningrad, ki pripada Ruski federaciji, vendar ga od preostanka te dr\xc5\xbeave lo\xc4\x8duje ozemlja dr\xc5\xbeav \xc4\x8dlanic Evropske unije (Poljske in Litve). _NEWLINE_\xc4\x8ceprav sta pomena sorodna, eksklava ni nujno tudi enklava. Kaliningrad ne obkro\xc5\xbea samo ena dr\xc5\xbeava, pa\xc4\x8d pa dve: Litva in Poljska, meji pa tudi na Baltik. Po drugi strani je \xc5\xa1panska eksklava Ll\xc3\xadvia enklava znotraj Francije._NEWLINE_Eksklave navadno nastajajo, ko se deli obmo\xc4\x8dij okoli njih osamosvajajo ali zavzamejo. Med vojno v BiH je bil tako glavni voja\xc5\xa1ki cilj vojske BiH presekanje srbskega koridorja pri Br\xc4\x8dkem, s \xc4\x8dimer bi zahodni del Republike srbske postal eksklava, tj. odrezan od srbske voja\xc5\xa1ke logistike. Po daytonskem sporazumu in poznej\xc5\xa1ih dogovorih je v povojni BiH Br\xc4\x8dko pod mednarodno arbitra\xc5\xbeo kot samostojna upravna enota, formalno pa del obeh entitet, Republike srbske in Federacije BiH.'